 **บันทึกข้อความ**

**ส่วนราชการ** สน.คท. (กง.คร.) โทร. ๐-๒๒๔๑-๙๐๐๐ ต่อ ๑426

**ที่** มท ๐๘๐๘.๓/ **วันที่**  กรกฎาคม ๒๕๖4

**เรื่อง** การแจ้งจัดสรรงบประมาณรายจ่ายประจำปีงบประมาณ พ.ศ. 2564 เงินอุดหนุนสำหรับชดเชยรายได้  
ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้าง งวดที่ 1

เรียน อสถ.

1. **เรื่องเดิม**

1.1 พระราชบัญญัติงบประมาณรายจ่ายประจำปีงบประมาณ พ.ศ. 2564 แผนงานยุทธศาสตร์ส่งเสริมการกระจายอำนาจให้แก่องค์กรปกครองส่วนท้องถิ่น ผลผลิตจัดสรรเงินอุดหนุนให้แก่องค์กรปกครอง  
ส่วนท้องถิ่น เงินอุดหนุนสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บ  
ภาษีที่ดินและสิ่งปลูกสร้าง กำหนดงบประมาณจำนวน 10,067,590,000 บาท เพื่อชดเชยรายได้ให้แก่เทศบาลตำบล และองค์การบริหารส่วนตำบลที่ได้รับผลกระทบจากการจัดเก็บภาษีที่ดินและสิ่งปลูกสร้าง  
ในปี พ.ศ. 2563 **(เอกสารแนบ 1)**

1.2 สถ. ได้มีหนังสือ ด่วนที่สุด ที่ มท 0808.3/ว 1467 ลงวันที่ 9 กรกฎาคม 2564   
เรื่อง ตรวจสอบและยืนยันความถูกต้องของข้อมูลการจัดเก็บภาษีที่ดินและสิ่งปลูกสร้าง ปี 2563 แจ้งให้เทศบาล (รวมเมืองพัทยา) และองค์การบริหารส่วนตำบล ตรวจสอบยืนยันความถูกต้องของจำนวนเงินภาษีที่ดิน  
และสิ่งปลูกสร้าง ปี 2563 โดยให้ท้องถิ่นจังหวัดตรวจสอบ ลงนามรับรองความถูกต้องของข้อมูล รายงานให้ สถ. ทราบภายในวันที่ 22 กรกฎาคม 2564 เพื่อให้การพิจารณาจัดสรรเงินอุดหนุนให้แก่เทศบาลตำบล   
และองค์การบริหารส่วนตำบล เป็นไปด้วยความเรียบร้อย ถูกต้อง และเป็นธรรม **(เอกสารแนบ 2)**

**2. ข้อเท็จจริง**

2.1 สำนักงบประมาณได้อนุมัติจัดสรรงบประมาณรายจ่ายประจำปีงบประมาณ   
พ.ศ. 2564 เงินอุดหนุนสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้าง จำนวน 7,536,800,200 บาท คงเหลืองบประมาณที่ยังไม่ได้รับอนุมัติจัดสรร   
จำนวน 2,530,789,800 บาท ทั้งนี้ สน.คท. ได้แจ้ง กพส. และ กยผ. ประสานสำนักงบประมาณเร่งพิจารณาอนุมัติจัดสรรงบประมาณเงินอุดหนุนที่เหลือ เพื่อ สน.คท. จะได้ดำเนินการจัดสรรเงินอุดหนุนทั่วไปให้แก่  
เทศบาลตำบล และองค์การบริหารส่วนตำบล ตามหลักเกณฑ์และวิธีการที่คณะกรรมการการกระจายอำนาจ  
ให้แก่องค์กรปกครองส่วนท้องถิ่นประกาศกำหนดให้ครบถ้วนต่อไปแล้ว **(เอกสารแนบ 3 - 5)**

2.2สน.คท. ได้ตรวจสอบข้อมูลที่ได้รับการยืนยันความถูกต้องจากจังหวัดตามข้อ 1.2 แล้วพบว่า มีเทศบาลตำบล และองค์การบริหารส่วนตำบลที่มีรายได้ลดลงจากการจัดเก็บภาษีที่ดินและสิ่งปลูกสร้างในปี พ.ศ. 2563 เมื่อเทียบกับรายได้ที่ลดลงจากการจัดเก็บภาษีโรงเรือนและที่ดิน และภาษีบำรุงท้องที่  
ในปี พ.ศ. 2562 รวมจำนวน 7,537 แห่ง ซึ่ง สน.คท. ได้คำนวณจำนวนเงินอุดหนุนทั่วไปตามประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์การจัดสรรเงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 ของเทศบาลตำบล และองค์การบริหารส่วนตำบล ลงวันที่ 6 กรกฎาคม 2564   
เสร็จเรียบร้อยแล้ว **(เอกสารแนบ 6)**

/**3. ข้อกฎหมาย** ...

-2-

**3. ข้อกฎหมาย**

ประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์  
การจัดสรรเงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบ  
จากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 ของเทศบาลตำบล และองค์การบริหารส่วนตำบล ลงวันที่ 6 กรกฎาคม 2564 **(เอกสารแนบ 7)**

ข้อ 1 การจัดสรรเงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่น  
ที่ได้รับผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 ให้พิจารณาจัดสรร  
ให้แก่เทศบาลตำบล และองค์การบริหารส่วนตำบลที่มีรายได้ลดลงจากการจัดเก็บภาษีที่ดินและสิ่งปลูกสร้าง  
ในปี พ.ศ. 2563 เมื่อเทียบกับรายได้ที่ลดลงจากการจัดเก็บภาษีโรงเรือนและที่ดิน และภาษีบำรุงท้องที่  
ในปี พ.ศ. 2562 โดยใช้ข้อมูลที่กรมส่งเสริมการปกครองท้องถิ่นได้รับรายงานจากองค์กรปกครองส่วนท้องถิ่น  
เป็นเกณฑ์ในการพิจารณา

ข้อ 2 เงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่นที่ได้รับ  
ผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 จำนวน 10,067,590,000 บาท  
ให้กรมส่งเสริมการปกครองท้องถิ่นจัดสรรแก่เทศบาลตำบล และองค์การบริหารส่วนตำบล ที่มีรายได้ลดลง  
จากการจัดเก็บภาษีที่ดินและสิ่งปลูกสร้างในปี พ.ศ. 2563 ดังนี้

(1) ส่วนที่หนึ่ง ร้อยละ 10 จำนวน 1,006,759,000 บาท จัดสรรให้เทศบาลตำบล   
และองค์การบริหารส่วนตำบล ตามสัดส่วนของผลการประเมินประสิทธิภาพขององค์กรปกครองส่วนท้องถิ่น (LPA)  
ที่กรมส่งเสริมการปกครองท้องถิ่นกำหนด ประจำปี 2563 ด้านที่ 3 การบริหารงานการเงินและการคลัง   
(การจัดเก็บรายได้) เฉพาะตัวชี้วัด เรื่อง การประชาสัมพันธ์หลักเกณฑ์และวิธีการจัดเก็บภาษี การจัดทำแผนที่แม่บท  
เพื่อจัดทำแผนที่ภาษีและทะเบียนทรัพย์สิน อัตราการเพิ่มขึ้นของจำนวนผู้เสียภาษีโรงเรือนและที่ดิน ภาษีป้าย และภาษีบำรุงท้องที่ ร้อยละของลูกหนี้ผู้ค้างชำระภาษีลดลงจากปีที่ผ่านมา การเพิ่มขึ้นโดยรวมของจำนวนเงิน  
ภาษีโรงเรือนและที่ดิน ภาษีป้าย และภาษีบำรุงท้องที่

(2) ส่วนที่สอง ร้อยละ 90 จำนวน 9,060,831,000 บาท และส่วนที่เหลือจากการจัดสรร  
ตาม (1) จัดสรรให้เทศบาลตำบล และองค์การบริหารส่วนตำบลที่ยังคงมีรายได้ลดลง ตามสัดส่วนของรายได้คงเหลือหลังจากการจัดสรรตาม (1)

ข้อ 3 ให้เทศบาลตำบล และองค์การบริหารส่วนตำบล นำเงินอุดหนุนทั่วไปที่ได้รับจัดสรร  
ตามข้อ 2 ไปดำเนินการตามอำนาจหน้าที่และภารกิจถ่ายโอน ตามข้อบัญญัติหรือเทศบัญญัติงบประมาณรายจ่ายประจำปี หากเทศบาลตำบล และองค์การบริหารส่วนตำบลใดนำไปใช้จ่ายและมีเงินเหลือให้ตกเป็นเงินสะสม  
ของเทศบาลตำบล และองค์การบริหารส่วนตำบล นั้น

**4. ข้อพิจารณา**

สน.คท. พิจารณาแล้วเห็นว่า เพื่อให้การชดเชยรายได้ให้แก่เทศบาลตำบล และองค์การบริหารส่วนตำบล ที่ได้รับผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 เป็นไปด้วยความเรียบร้อย เห็นควรดำเนินการ ดังนี้

4.1 เห็นชอบให้โอนจัดสรรงบประมาณรายจ่ายประจำปีงบประมาณ พ.ศ. 2564 แผนงานยุทธศาสตร์ส่งเสริมการกระจายอำนาจให้แก่องค์กรปกครองส่วนท้องถิ่น ผลผลิตจัดสรรเงินอุดหนุนให้แก่องค์กรปกครองส่วนท้องถิ่น เงินอุดหนุนสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจาก  
การจัดเก็บภาษีที่ดินและสิ่งปลูกสร้าง งวดที่ 1 ตามกรอบวงเงินที่ได้รับอนุมัติจัดสรรจากสำนักงบประมาณ   
จำนวน 7,536,800,200 ให้แก่เทศบาลตำบล และองค์การบริหารส่วนตำบลที่ได้รับผลกระทบจากการจัดเก็บ  
ภาษีที่ดินและสิ่งปลูกสร้างในปี พ.ศ. 2563 รวมจำนวน 7,537 แห่ง

/4.2 มอบหมาย ...

-3-

4.2 มอบหมายให้ สน.คท. (กง.จง.) ดำเนินการโอนจัดสรรงบประมาณรายจ่ายประจำปี พ.ศ. 2564 ตามข้อ 4.1

4.3 แจ้งจังหวัด ทุกจังหวัด เพื่อแจ้งให้เทศบาลตำบล และองค์การบริหารส่วนตำบลทราบ

**5. ข้อเสนอ**

จึงเรียนมาเพื่อโปรดพิจารณา หากเห็นชอบโปรดลงนามในหนังสือถึงผู้ว่าราชการจังหวัด  
ทุกจังหวัด ที่เสนอมาพร้อมนี้

(นางจิรพัฒน์ เธียรพานิช)

ผอ.สน.คท.

ผอ.กง.คร. ......................................

หน.ก./ฝ. ........................................

จนท. ..............................................

ผู้ประสาน : นางสาวลดาวัลย์ อรุณราษฎร์

โทร. 08-0493-9549

- **สำเนาคู่ฉบับ -**

ที่ มท ๐๘๐๘.๓/ กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

กรกฎาคม ๒๕๖4

เรื่อง การแจ้งจัดสรรงบประมาณรายจ่ายประจำปีงบประมาณ พ.ศ. 2564 เงินอุดหนุนสำหรับชดเชยรายได้  
 ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้าง งวดที่ 1

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท 0808.3/ว 1467 ลงวันที่ 9 กรกฎาคม 2564

สิ่งที่ส่งมาด้วย 1. สำเนาประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์  
 การจัดสรรเงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่น  
 ที่ได้รับผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564   
 ของเทศบาลตำบล และองค์การบริหารส่วนตำบล ลงวันที่ 6 กรกฎาคม 2564

2. บัญชีรายละเอียดการจัดสรรงบประมาณรายจ่ายประจำปีงบประมาณ พ.ศ. 2564 งวดที่ 1

ตามที่กรมส่งเสริมการปกครองท้องถิ่นได้แจ้งให้เทศบาล (รวมเมืองพัทยา) และองค์การบริหารส่วนตำบล ตรวจสอบยืนยันความถูกต้องของจำนวนเงินภาษีที่ดินและสิ่งปลูกสร้าง ปี 2563 โดยให้ท้องถิ่นจังหวัดตรวจสอบ ลงนามรับรองความถูกต้องของข้อมูลการจัดเก็บภาษีที่ดินและสิ่งปลูกสร้าง ปี 2563 รายงาน  
กรมส่งเสริมการปกครองท้องถิ่นทราบภายในวันที่ 22 กรกฎาคม 2564 รายละเอียดปรากฏตามหนังสือที่อ้างถึง นั้น

กรมส่งเสริมการปกครองท้องถิ่นได้คำนวณเงินอุดหนุนทั่วไป จำนวน 10,067,590,000 บาท ตามประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์การจัดสรร  
เงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้าง ปีงบประมาณ พ.ศ. 2564 ของเทศบาลตำบล และองค์การบริหารส่วนตำบล   
ลงวันที่ 6 กรกฎาคม 2564 และจัดทำบัญชีรายละเอียดการจัดสรรงบประมาณรายจ่ายประจำปีงบประมาณ   
พ.ศ. 2564 ตามหลักเกณฑ์ดังกล่าว โดยจะดำเนินการจัดสรรเงินอุดหนุนให้แก่เทศบาลตำบล และองค์การบริหารส่วนตำบล งวดที่ 1 จำนวน 7,536,800,200 บาท ตามกรอบวงเงินที่ได้รับอนุมัติจัดสรรจากสำนักงบประมาณ  
และจะได้ดำเนินการจัดสรรส่วนที่เหลือเพิ่มเติมอีก จำนวน 2,530,789,800 บาท เมื่อได้รับอนุมัติจัดสรร  
จากสำนักงบประมาณโดยเร็วต่อไป รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

 (นายประยูร รัตนเสนีย์)

อธิบดีกรมส่งเสริมการปกครองท้องถิ่น

สิ่งที่ส่งมาด้วย

ร.อสถ. ...........................................

ผอ.สน.คท. .....................................

ผอ.กง.คร. ......................................

หน.ก./ฝ. ........................................

จนท. ..............................................

สำนักบริหารการคลังท้องถิ่น

กลุ่มงานนโยบายการคลังและพัฒนารายได้

โทร. ๐-๒๒๔๑-๙๐๐๐ ต่อ ๑๔๒6

โทรสาร ๐-๒๒๔๑-๘๘๙๘   
ผู้ประสานงาน ลดาวัลย์ อรุณราษฎร์ โทร. ๐8-0493-9549